Úradný vestník L 036 , 08/02/1991 S. 0001 - 0004

Fínske špeciálne vydanie: Kapitola 7 Zväzok 4 S. 0003

Švédske špeciálne vydanie: Kapitola 7 Zväzok 4 S. 0003



Nariadenie Rady (EHS) č. 294/91 zo 4. februára 1991 o prevádzkovaní leteckej nákladnej dopravy medzi členskými štátmi RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 84 ods. 2, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže je dôležité prijať opatrenia s cieľom postupného vytvorenia vnútorného trhu v priebehu obdobia do 31. decembra 1992, ako je stanovené v článku 8a zmluvy; keďže vnútorný trh musí tvoriť územie bez vnútorných hraníc, v ktorom je zabezpečený voľný pohyb tovarov, osôb, služieb a kapitálu; keďže 2. decembra 1987 boli v Londýne schválené dojednania o užšej spolupráci pri využívaní Gibraltárskeho letiska medzi Španielskym kráľovstvom a Spojeným kráľovstvom v spoločnom vyhlásení ministrov zahraničných vecí týchto dvoch krajín a tieto opatrenia musia ešte nadobudnúť účinnosť; keďže nariadenie (EHS) č. 2343/90 [4] zabezpečuje leteckej nákladnej dopravy v kombinácii s osobnou dopravou; keďže je vhodné, aby bola letecká nákladná doprava liberalizovaná; keďže toto nariadenie sa nedotýka uplatňovania článkov 85 a 86 zmluvy; keďže odvetvie leteckej nákladnej dopravy stále naráža na vnútroštátne bariéry, ktoré prekážajú voľnému pohybu tovarov leteckou dopravou; keďže zvýšené možnosti trhového prístupu budú stimulovať vývoj v sektore leteckej dopravy spoločenstva a podnietia vznik zlepšených služieb pre užívateľov; keďže niektoré členské štáty sú pri svojich stykoch so zvyškom spoločenstva veľmi závislé od leteckej nákladnej dopravy, vzhľadom na to, že pohyb leteckého nákladu je základným prvkom obchodu; keďže v dôsledku toho je dôležité odstrániť bariéry, ktoré obyčajne bránia prístupu leteckej nákladnej dopravy na trh; keďže je žiaduce v prvej fáze zvýšiť trhové možnosti pre leteckú nákladnú dopravu medzi členskými štátmi; keďže spoločné pravidlá pre prideľovanie prevádzkových licencií by mali byť zostavené a prijaté Radou najneskôr do 1. júla 1992; keďže, berúc do úvahy letiskovú infraštruktúru a navigačné pomôcky, je potrebné zahrnúť určité obmedzenia týkajúce sa výkonu dopravných práv; keďže oznámenie všetkých štandardných nákladných sadzieb vytvára väčšiu priehľadnosť na trhu; keďže s cieľom vytvorenia lepších možností na súťaženie potrebujú leteckí nákladní dopravcovia pružnosť pri stanovovaní nákladných sadzieb, PRIJALA TOTO NARIADENIE: Rozsah pôsobnosti a definície Článok 1 1. Toto nariadenie sa týka: a) prístupu na trh pre prevádzku leteckej nákladnej dopravy medzi členskými štátmi leteckými nákladnými dopravcami; b) leteckých nákladných sadzieb medzi členskými štátmi. 2. Uplatňovanie tohto nariadenia na Gibraltárske letisko znamená, že sa nedotýka príslušnej právnej pozície Španielskeho kráľovstva a Spojeného kráľovstva s ohľadom na spor o zvrchovanosť nad územím, na ktorom sa nachádza letisko. 3. Uplatňovanie ustanovení tohto nariadenia na Gibraltárske letisko sa odkladá až do nadobudnutia účinnosti opatrení v spoločnom vyhlásení prijatom ministrami zahraničia Španielskeho kráľovstva a Spojeného kráľovstva 2. decembra 1987. Vlády Španielska a Spojeného kráľovstva o tom informujú Radu. Článok 2 Na účely tohto nariadenia: a) "letecký nákladný dopravca" znamená letecký dopravný podnik, s platnou prevádzkovou licenciou vydanou členským štátom a oprávňujúcou ho aspoň na prevádzkovanie leteckej nákladnej dopravy; b) "letecký nákladný dopravca spoločenstva"znamená: i) leteckého nákladného dopravcu, ktorý má a udržiava svoje ústredie a hlavné miesto podnikania v spoločenstve a väčšinu akcií ktorého majú a naďalej budú mať členské štáty a/alebo štátni príslušníci členských štátov a ktorý je a naďalej bude účinne kontrolovaný takýmito štátmi alebo osobami; alebo ii) leteckého nákladného dopravcu, ktorý vyhovuje definícii článku 2 písm. e), bode ii) nariadenia (EHS) č. 2343/90 a je uvedený v pripojenej prílohe; c) "nákladné sadzby" znamenajú ceny platené v národnej mene za prepravu tovaru a podmienky, za ktorých sa tieto sadzby uplatňujú, vrátane úhrady a podmienok ponúkaných agentúre a ostatné pomocné služby; d) "štandardné nákladné sadzby" znamenajú ceny, ktoré by letecký dopravca bežne ponúkal za prepravu tovaru a podmienky, za ktorých sa uplatňujú tieto sadzby bez ohľadu na nejaké špeciálne zľavy; e) "letecká nákladná doprava" znamená leteckú dopravu prepravujúce len tovar a poštu; f) "dopravné právo tretej slobody" znamená právo leteckého dopravcu s licenciou v jednom štáte vyložiť na území iného štátu cestujúcich, tovar a poštu naložené v štáte, v ktorom bola vydaná licencia; "dopravné právo štvrtej slobody" znamená právo leteckého dopravcu s licenciou v jednom štáte naložiť na území iného štátu cestujúcich, tovar a poštu na vyloženie v štáte, v ktorom bola vydaná licencia; "dopravné právo piatej slobody" znamená právo leteckého dopravcu vykonávať leteckú dopravu cestujúcich, tovaru a pošty medzi dvoma štátmi inými, ako je štát, v ktorom bola vydaná licencia; g) "letiskový systém" znamená dve alebo viac letísk zoskupených, aby slúžili tomu istému mestu; h) "dotknuté štáty" znamenajú členské štáty, medzi ktorými sa vykonáva letecká nákladná dopravy; i) "štát registrácie" znamená členský štát, v ktorom bola vydaná licencia uvedená v písm. a). Prevádzkové licencie Článok 3 1. Toto nariadenie sa nedotýka vzťahu medzi členským štátom a leteckými nákladnými dopravcami s licenciou, ktorú im udelil tento štát, pokiaľ ide o prístup na trh a realizovateľnú kapacitu. 2. Na základe návrhu týkajúceho sa spoločných špecifikácií a kritérií, ktorý má Komisia predložiť najneskôr do 31. mája 1991, Rada prijme pravidlá pre poskytovanie licencií leteckým nákladným dopravcom a poskytovanie licencií na trasy, ktoré nadobudnú účinnosť najneskôr 1. júla 1992. Prístup na trh Článok 4 Pokiaľ ustanovenia tohto nariadenia neustanovujú inak, leteckí nákladní dopravcovia spoločenstva smú vykonávať leteckú nákladnú dopravu tretej a štvrtej slobody medzi letiskami alebo letiskovými systémami v jednom členskom štáte a letiskami alebo letiskovými systémami v inom členskom štáte, keď sú tieto letiská alebo letiskové systémy otvorené pre leteckú nákladnú dopravu medzi členskými štátmi alebo pre medzinárodnú dopravu. Článok 5 1. Členský štát povolí leteckým nákladným dopravcom, aby vykonávali dopravné práva tretej, štvrtej a piatej slobody, ak títo dopravcovia majú licenciu vydanú v inom členskom štáte, a boli týmto štátom oprávnení na vykonávanie týchto práv; dopravné práva piatej slobody sa vykonávajú v doprave, ktorá predstavuje rozšírenie dopravy z ich štátu registrácie alebo predbežnú dopravu do tohto štátu. 2. Pri prevádzkovaní leteckej nákladnej dopravy do alebo z dvoch alebo viacerých bodov v inom členskom štáte alebo medzi členskými štátmi inými ako je štát registrácie, má letecký nákladný dopravca povolenie od dotknutých štátov kombinovať dopravu a používať to isté letové číslo. Pružnosť operácií Článok 6 1. Leteckí nákladní dopravcovia spoločenstva môžu na ktoromkoľvek mieste trate vykonať prekládku, ak táto zahŕňa iba výmenu lietadla. 2. Pokiaľ článok 8 neustanovuje inak, neexistujú žiadne obmedzenia na frekvenciu dopravy, typ lietadla a/alebo množstvo nákladu a pošty, ktorá môže byť prepravená. Podmienky pre výkon dopravných práv Článok 7 Toto nariadenie sa nedotýka práva členského štátu upraviť, bez diskriminácie na základe štátnej príslušnosti, distribúciu prepravy medzi letiská v rámci letiskového systému. Článok 8 1. Výkon dopravných práv podlieha uverejneným pravidlám spoločenstva, vnútroštátnym, regionálnym alebo miestnym pravidlám týkajúcim sa bezpečnosti, ochrany životného prostredia a prideľovania časov odletov a príletov a nasledujúcim podmienkam: a) letisko alebo príslušný letiskový systém musí mať dostatočné zariadenie na príjem dopravy; b) navigačné pomôcky musia byť dostatočné na príjem dopravy. 2. Pokiaľ nie sú splnené podmienky v odseku 1, členský štát môže, bez diskriminácie na základe štátnej príslušnosti, uložiť podmienky, obmedziť alebo odmietnuť výkon týchto dopravných práv. Pred prijatím takéhoto opatrenia, členský štát informuje Komisiu a poskytne jej všetky potrebné informácie. 3. Na žiadosť členského štátu, Komisia preskúma použitie odseku 2 v ktoromkoľvek konkrétnom prípade a do jedného mesiaca rozhodne, či členský štát môže pokračovať v použití tohto opatrenia. 4. Komisia oznámi svoje rozhodnutie Rade a členským štátom. Každý členský štát môže sa môže odvolať voči rozhodnutiu Komisie na Radu do jedného mesiaca. Rada kvalifikovanou väčšinou do jedného mesiaca môže prijať odlišné rozhodnutie. Stanovenie cien Článok 9 1. Nákladné sadzby účtované leteckými dopravcami spoločenstva sa stanovujú voľnou dohodou medzi účastníkmi zmluvy o preprave. 2. Leteckí dopravcovia pôsobiaci v rámci spoločenstva sprístupnia na požiadanie všetky štandardné nákladné sadzby pre verejnosť. Všeobecné ustanovenia Článok 10 1. Toto nariadenie nebráni členským štátom, aby uzavreli medzi sebou dojednania, ktoré sú pružnejšie ako ustanovenia článkov 4, 5 a 6 alebo, aby ponechali takéto dojednania v platnosti. 2. Ustanovenia tohto nariadenia sa nepoužijú na to, ešte viac obmedzili už existujúce práva a dojednania týkajúce sa prístupu na trh, realizovateľnú kapacitu a prevádzkovú pružnosť. Záverečné ustanovenia Článok 11 Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 4. februára 1991 Za Radu predseda J. F. Poos [1] Ú. v. ES C 88, 6.4.1990, s. 7 a Ú. v. ES C 9, 15.1.1991, s. 4. [2] Ú. v. ES C 295, 26.11.1990, s. 694. [3] Ú. v. ES C 182, 23.7.1990, s. 8. [4] Ú. v. ES L 217, 11.8.1990, s. 8. -------------------------------------------------- PRÍLOHA Leteckí nákladní dopravcovia uvedení v článku 2 písm. b) bode ii) - Scandinavian Airlines System, - Britannia Airways, - Monarch Airlines. --------------------------------------------------